**PREDLOG**

 **EVA 2020-2711-0044**

Na podlagi enajstega odstavka 159. člena v zvezi z dvanajstim odstavkom 187. člena Zakona o varstvu pred ionizirajočimi sevanji in jedrski varnosti (Uradni list RS, št. 76/17 in 26/19) minister za zdravje izdaja

PRAVILNIK o

spremembi Pravilnika o monitoringu radioaktivnosti v pitni vodi

1. člen

V Pravilniku o monitoringu radioaktivnosti v pitni vodi (Uradni list RS, št. 74/15 in 76/17 – ZVISJV-1) se Priloga 2 nadomesti z novo Prilogo 2, ki je kot Priloga sestavni del tega pravilnika.

Končna določba

2. člen

(začetek veljavnosti)

Ta pravilnik začne veljati petnajsti dan po objavi v Uradnem listu Republike Slovenije.

Št. 0070-80/2020

Ljubljana, dne 17. junija 2020

EVA 2020-2711-0044

 **Tomaž Gantar**

 MINISTER

Priloga

**»PRILOGA 2**

**MONITORING RADIOAKTIVNOSTI V PITNI VODI**

1. Splošna načela in pogostost monitoringa

Spremljati je treba vse parametre, za katere je treba določiti vrednosti parametra iz Priloge 1 tega pravilnika. Vendar se ne zahteva spremljanje določenega parametra radioaktivnosti, kadar lahko organ, pristojen za varstvo pred sevanji, dokaže, da v časovnem obdobju, ki ga sam določi, ta parameter verjetno ne bo prisoten v dani zalogi pitne vode, v koncentracijah, ki bi lahko presegle upoštevno parametrično vrednost za radioaktivni parameter.

Pri naravnih radionuklidih, za katere so prejšnji rezultati pokazali, da je njihova koncentracija stabilna, lahko organ, pristojen za varstvo pred sevanji, ob upoštevanju tveganja za zdravje ljudi, določi redkejše pogostosti vzorčenja, kot so določene v 6. točki te priloge. Spremljanje radona ali tritija v pitni vodi ali določanje indikativne doze ni potrebno, če na podlagi reprezentativnih raziskav, podatkov, pridobljenih pri monitoringu, in drugih zanesljivih podatkov organ, pristojen za varstvo pred sevanji, ugotovi, da bodo v časovnem obdobju, ki ga sam določi, ravni radona, tritija ali izračunane indikativne doze ostale pod ustreznimi parametričnimi vrednostmi iz Priloge 1 tega pravilnika. V tem primeru Evropski komisiji sporoči razloge za svojo odločitev in ji predloži potrebno dokumentacijo, ki odločitev utemeljuje, vključno z rezultati opravljenih raziskav, monitoringa in preiskav. Določbe tega pravilnika o zahtevah glede najmanjše pogostosti vzorčenja in analiz iz 6. točke te priloge takrat ni treba uporabljati.

2. Radon

Za pitno vodo, ki prihaja iz različnih vrst virov podtalnice in vodnjakov na različnih geoloških območjih, organ, pristojen za varstvo pred sevanji, zagotovi, da se opravijo reprezentativne raziskave, da se ugotovita obseg in narava verjetne izpostavljenosti radonu. Raziskave so zasnovane tako, da je mogoče določiti temeljne parametre ter zlasti geologijo in hidrologijo območja, radioaktivnost skal in zemlje ter vrsto vodnjaka in jih uporabiti pri usmerjanju nadaljnjega ukrepanja na območjih, na katerih je verjetna velika izpostavljenost. Koncentracije radona se spremljajo, kadar je na podlagi rezultatov reprezentativnih raziskav ali drugih zanesljivih podatkov mogoče sklepati, da je parametrična vrednost iz Priloge 1 tega pravilnika morda presežena.

3. Tritij

Organ, pristojen za varstvo pred sevanji, zagotovi, da se izvede spremljanje vsebnosti tritija v pitni vodi, če je v zajetju vode prisoten antropogeni vir tritija ali drugih umetnih radionuklidov ter na podlagi drugih programov nadzora ali preiskav ni mogoče ugotoviti, da je raven tritija pod parametrično vrednostjo iz Priloge 1 tega pravilnika. Če je potrebno spremljanje tritija, se izvaja tako pogosto, kot je določeno v preglednici iz 6. točke te priloge. Če koncentracija tritija preseže svojo parametrično vrednost, je treba preveriti prisotnost drugih umetnih radionuklidov.

4. Indikativna doza

Spremljanje indikativne doze v pitni vodi se izvede, kadar je prisoten vir umetne ali povišane naravne radioaktivnosti ter na podlagi drugih reprezentativnih programov monitoringa ali preiskav ni mogoče ugotoviti, da je raven indikativne doze pod parametrično vrednostjo iz Priloge 1 tega pravilnika. Če je potrebno spremljanje ravni umetnih radionuklidov, se to izvaja tako pogosto, kot je določeno v preglednici iz 6. točke te priloge. Če je potrebno spremljanje ravni naravnih radionuklidov, organ, pristojen za varstvo pred sevanji, določi pogostost izvajanja meritev skupne aktivnosti alfa, skupne aktivnosti beta ali posameznih naravnih radionuklidov, odvisno od izbrane strategije preverjanja v skladu s Prilogo 3 tega pravilnika. Spremljanje ravni naravnih radionuklidov se lahko opravi z enim samim preveritvenim merjenjem ali pa tako pogosto, kot je določeno v preglednici iz 6. točke te priloge. Če je potrebno le eno preverjanje naravne radioaktivnosti, je potrebno ponovno preverjanje vsaj takrat, ko pride do spremembe pri oskrbi, ki bo verjetno vplivala na koncentracije radionuklidov v pitni vodi.

5. Zmanjšanje ravni radionuklidov v pitni vodi

Če so opravljeni ukrepi za zmanjšanje ravni radionuklidov v pitni vodi, se meritve izvajajo tako pogosto, kot je določeno v preglednici iz 6. točke te priloge, tako da se zagotovi stalen nadzor nad učinkovitostjo teh ukrepov.

6. Najmanjša pogostost vzorčenja in analiz

Najmanjša pogostost vzorčenja in analiz za monitoring radioaktivnosti v pitni vodi, ki se dobavlja iz vodovodnega omrežja ali iz cisterne ali se uporablja v podjetjih za proizvodnjo živil, je določena v naslednji preglednici.

Preglednica: Najmanjša pogostost vzorčenja in meritev pitne vode, dobavljene iz vodovodnega omrežja ali iz cisterne ali uporabljene v podjetju za proizvodnjo živil

|  |  |
| --- | --- |
| Količina vode, ki se vsak dan dobavi ali proizvede v območju oskrbe (m3)(opombi 1 in 2) | Število vzorcev na leto(opombi 3 in 4) |
| količina ≤ 100 | (opomba 5) |
| 100 < količina ≤ 1.000 | 1 |
| 1.000 < količina ≤ 10.000 | 1 + 1 za vsakih začetih 3.300 m3/d  |
| 10.000 < količina ≤ 100.000 | 3 + 1 za vsakih začetih 10.000 m3/d  |
| količina > 100.000 | 10 + 1 za vsakih začetih 25.000 m3/d  |

Opomba 1: Območje oskrbe je zemljepisno določeno območje, na katerem pitna voda prihaja iz enega ali več virov in znotraj katerega se lahko šteje, da je kakovost vode približno enotna.

Opomba 2: Količine so izračunane kot povprečja v koledarskem letu. Organ, pristojen za varstvo pred sevanji lahko namesto količine vode za določitev najmanjše pogostosti uporabi število prebivalcev na območju oskrbe, pri čemer predvideva porabo vode 200 l/dan/na prebivalca.

Opomba 3: Število vzorcev mora biti razporejeno čim bolj enakomerno v času in prostoru.

Opomba 4: Ob začasni kratkoročni oskrbi organ, pristojen za varstvo pred sevanji, določi pogostost monitoringa pitne vode, dobavljene iz cistern.

Opomba 5: Pogostost določi organ, pristojen za varstvo pred sevanji, in ni manjša od enega vzorca iz oskrbovalnega območja v 20 letih.

Pri določitvi pogostosti vzorčenja in meritev predpakirane vode se upošteva količina predpakirane vode. Število vzorcev na leto se določi skladno s podatki, navedenimi v preglednici, in ni manjše od enega vzorca na leto.

7. Zagotavljanje povprečja

Če je parametrična vrednost radioaktivnih snovi v določenem vzorcu presežena, organ, pristojen za varstvo pred sevanji, določi obseg ponovnega vzorčenja in meritev, potrebnega za zagotovitev, da so izmerjene vrednosti vse leto reprezentativne za povprečno koncentracijo aktivnosti.